કેટલાક સમાચારો પ્રમાણે, નોટબંધીની આખી યોજના છ મહિના પહેલા આકાર પામી હતી. સરકારના આ નિર્ણયની જાણકારી માત્ર ગણતરીના લોકોને જ હતી. જેમાં કેન્દ્રિય મુખ્ય સચિવ નૃપેન્દ્ર મિશ્રા, આરબીઆઈના પૂર્વ ગવર્નર રઘુરામ રાજન અને વર્તમાન ગવર્નર ડૉ. ઉર્જિત પટેલ, નાણાં સચિવ અશોક લવાસા, આર્થિક બાબતોના સચિવ શશિકાંત દાસ અને નાણામંત્રી અરુણ જેટલીનો સમાવેશ થાય છે. નોટબંધીની એ રાત્રે દેશભરમાં કેવી પરિસ્થિતિ પેદા થઈ હતી તેનો ચિતાર તે સમયના વર્તમાન પત્રોમાં ઝીલાતો જોવા મળે છે, કેવી હતી પરિસ્થિતિ? અમીર-ગરીબ, જુવાન-બુઢ્ઢાં, સ્ત્રી-પુરુષ, છોકરા-છોકરીઓ, સાજા-માંદા, બેકાર-નોકરિયાત, વેપારી-મજૂર, ગામડિયો-શહેરી એમ દેશ આખો બધા કામો છોડીને લાઈનમાં ઉભો રહેવા મજબૂર બની ગયો.